**ZÁPISNICA**

**zo zasadnutia Rodičovskej rady Základnej školy**

**sv. Košických mučeníkov, Čordákova 50, Košice**

**Termín konania:** 15. 02. 2023

**Miesto konania:** Spojená škola sv. Košických mučeníkov, Čordákova 50, 040 23 Košice

**Prítomní :** - podľa prezenčnej listiny

 - hostia: p. riaditeľka RNDr. Adriana Bariová, p. zástupkyňa Mgr. Renáta Halčišáková

***Program:***

1. Informácia o stave financií RR
2. Prerokovanie žiadostí o finančné príspevky
3. Rôzne
4. Voľná diskusia

Zasadnutie Rodičovskej rady otvorila a predsedala mu pani predsedníčka Annamária Kočišová

***K bodu 1***

Hospodárka RR p. Miriam Valková podala informácie o stave financií RR k 31.12.2022. Bol predložený priebeh čerpania finančných prostriedkov RR v období september – december 2022.

**Stav k 1. 9.2022:** 5.421,28 €

**Príjmy:** 4.872,00 €

**Výdavky:** 5.223,35€

**Zostatok k 31.12.2023:** 5.069,93 €

***K bodu 2***

Pani predsedníčka RR predložila k schváleniu žiadosti o finančné príspevky, menovite:

1. Príspevok vo výške 167,45 € na zakúpenie školských pomôcok pre 1. stupeň
2. Príspevok vo výške 94,80 € na písmená/nápis pre účel prezentácie Dňa otvorených dverí našej ZŠ

Rodičovská rada jednohlasne schválila poskytnutie vyššie uvedených finančných príspevkov.

P. riaditeľka aktuálne čaká na cenovú ponuku pre vykonanie termovízie, ktorej výsledkom bude certifikovaná správa slúžiaca k žiadosti o finančný príspevok na výmenu okien.

***K bodu3***

Prebehla diskusia k nasledujúcim témam:

1. Výchovno-vzdelávací proces pred cirkevnými sviatkami

Táto téma bola predložená z dôvodu, že tesne pred vianočnými sviatkami boli deti nútené venovať svoju pozornosť opakovaniu učiva a prípravám na rôzne písomky a testy v súbehu s množstvom popoludňajších školských vystúpení a aktivít. Zostávalo menej času na štíšenie a prípravu v advente.

Odôvodnené to bolo tým, že vyučujúci nechceli nechávať všetky tieto aktivity na január. Možno by stálo za zváženie reorganizovať, resp. naplánovať opakovanie a skúšanie učiva najneskôr na prvé dva decembrové týždne. Deti, rodičia, ale aj vyučujúci by tak mali šancu na hlbšie a duchovnejšie prežívanie adventného obdobia.

Vianočná akadémia sa uskutočnila ani nie týždeň pred sviatkami, čo bolo tiež časovo aj organizačne náročné. Keďže koledy by mali znieť až po 16.12., najskorší možný termín preto vyšiel na pondelok 19.12.2023. Mnohé z detí, ktoré vystupujú na školskej vianočnej akadémii sú aj žiakmi ZUŠ pri našej škole. Preto, pokiaľ sa deti zúčastňujú vystúpení v rámci ZŠ aj ZUŠ, čo je zväčša v jedno poobedie, je to pre ne aj pre ich rodičov mierne stresujúce a vyčerpávajúce presúvať sa z jednej akcie na druhú. Napriek návrhom ZUŠ nesúhlasí so organizovaním spoločnej vianočnej akadémie.

Vedenie školy predostrelo myšlienku organizovania vianočnej akadémie mimo priestorov školy, kde však okrem samotného vystúpenia detí treba vziať do úvahy vianočnú burzu a podávanie teplých jedál. Každopádne sa zvažuje prenájom pódia, aj pre účely iných kultúrno-spoločenských aktivít organizovaných našou školou. Prenájom by mohol byť financovaný aj zo zdrojov RR.

1. Tlmočenie vďaky rodičov vedeniu školy za vyvíjanie nových iniciatív, za ochotu slúžiť všetkým a taktiež za prístup p. učiteľky Korfantovej k deťom. Rodičia vyzdvihujú jej odbornosť, iniciatívu, lásku k deťom. Je skvelým vzorom pre mladšie kolegyne potrebujúce usmernenie.

***K bodu 4***

1. Členovia RR spolu s vedením školy navrhujú prezentovať Deň otvorených dverí v spolupráci s MČ Sídlisko KVP, napr. v občasníku KVaPka, na vývesnej tabuli miestneho úradu. Prípadne vytlačiť plagátiky a rozdistribuovať ich do kostolov, materských škôl, inštitúcií prevádzkujúcich voľnočasové aktivity pre deti alebo aj v kruhu rodiny a priateľov.
2. Členovia RR navrhli prieskum týkajúci sa hospodárenia s kancelárskym papierom na 1. a 2. stupni. Na základe zistení sa vyberie vhodnejšia alternatíva, t. j. či každý žiak (na 1 školský rok) prinesie jedno celé balenie kancelárskeho papiera alebo prispeje peňažnou sumou.
3. Bola nastolená otázka kompetencií v procese rozhodovania a dohadovania cien a podmienok školských akcií, v tomto prípade lyžiarskeho výcviku. Rodičom sa nepozdával časový rozvrh a cena zahŕňajúca zapožičanie výstroja, výcvik a obed v lyžiarskom stredisku aj vzhľadom k vekovej kategórií detí. Dôvodom boli nedostatočne komunikované podmienky oboma stranami a teda došlo k tzv. komunikačnému šumu.
4. Učebnice nedosahujú požadovanú kvalitu viazania, už po krátkodobom používaní sa rozpadávajú. Ministerstvo školstva SR prispieva škole sumou 3000,- € na 1 školský rok, čo žiaľ, dostatočne nepokrýva potrebu doplnenia stavu učebníc. Koncom šk. r. 2022/2023 RR navrhne prípadný príspevok pre tento účel.

Po prerokovaní všetkých bodov programu bola schôdza ukončená.

V Košiciach dňa 15.02.2023 Zapísala: Janka Šimková